Обединена Федерация на планети

Емблемата на Федерацията, знамето на Федерацията е емблемата върху син флаг

**Обединената Федерация на планетите** (съкратено **ОФП** и обикновено наричана **Федерацията**) е междузвездно политическо обединение разположено предимно в квадрант Алфа и квадрант Бета на галактиката Млечен път. То носи някои от характеристиките на федерална република и е съставено от полу-автономни планетарни правителства и едно централно правителство, които са се съгласили да съществуват въз основа на универсалните принципи на свобода, права и равенство, както и в рамките на мирното сътрудничество да споделят знанията и ресурсите си за изследването на космоса.

**Федерацията** е една от най-големите сили в изследваното космическо пространство - разпростира се на 8000 светлинни години и обхваща поне 1000 населени планети, като само броя на пълноправните планети членки е над 150.

За разлика от имперските си съседи, които са изградени върху подчинението на различни раси под властта на една доминираща раса, **Федерацията** е изградена на основата на доброволното присъединяване на светове и равноправното им третиране в рамките на демократичното й общество.

Звездният флот е създаден като един от основните инструменти за осъществяването на изследователските, научните, дипломатическите и отбранителните функции на **Федерацията**.

### Основаване и формиране

Зародишът на Федерацията може да се открие още през 2154 във временния съюз между хората, вулканците , андорианците и теларитите. Съюзът е известен като Коалицията на планетите. Към нея се присъединяват много раси. 6 години след това , през 2161 се създава **Обединената Федерация на планетите.**

Още при създаването си **Федерацията** е заобиколена от войнствено настроени държави, а разширяването й с приемането на все повече планети води до пряк сблъсък със съседни сили като Клингонската империя и Ромуланската звездна империя. През 23-ти век главен съперник на **ОФП** е именно Клингонската империя като през 2267 година се стига до открита война, която в крайна сметка е прекратена с намесата на органианците. Към края на века напрежението между двете сили намалява значително като повратна точка допринесла за това развитие се явява провелата се през 2293 година Конференция на Китомер.

### 24-ти век

Началото на 24-ти век се характеризира с безпрецедентен период на мирно изследване на галактиката. По това време **Федерацията** се намира в мир с основния си съперник от предишното столетие, Клингонската империя. От друга страна отношенията с ромуланците остават силно враждебни, но в рамките на една по-скоро "студена война". Към средата на века избухват няколко локални конфликта със скоро открити раси като кардасианците, таларианците, толианцити и ценкетите.

Относително дългият мирен период приключва неочаквано през 2365 година, когато е осъществен първия контакт с най-голямата заплаха за съществуването на **Федерацията** в лицето на кибернетичната псевдо-раса на боргите. В рамките на десетилетие след това те два пъти нахлуват дълбоко в територията на **ОФП** и отблъскването им изисква големи жертви, късмет и проява на извънредна изобретателност. Благодарение на този сблъсък на **Федерацията** е припомнено, че в неизследваните кътчета на галактиката все още се таят невъобразими заплахи и опасности.

През 2370 година е осъществен първият контакт с Доминиона, който съставлява водещата политическа и военна сила в квадрант Делта на Млечния път. Пораженията, които претърпява Кардасианския съюз по това време го карат доброволно да се превърне в част от Доминиона и така да му осигури плацдарм за нахлуване в квадрант Алфа на галактиката. Скоро след това избухналата голяма война между главните политически сили в квадранта се превръща в опасност засягаща самото съществуване на **Федерацията** дотолкова, че тя е принудена да се съюзи с Клингонската империя и дори с Ромуланската звездна империя. Макар че съюзниците излизат като победители от конфликта в хода му редица важни планети членки на **ОФП**, сред които Бетазед, Коридан и Бензар са атакувани или временно окупирани от силите на Доминиона. В хода на тази най-кървава в историята на **Федерацията** Звездният флот губи хиляди кораби и понася жертви измервани в милиони. През 2375 година дори Земята е подложена на изненадваща атака от страна на присъеденилата се към Доминиона раса брийн.

Положителна последица от войната е възможността за установяването на нови по-приятелски взаимотношения между **Федерацията** и доскорошните и съседи съперници, най-вече с ромуланците. В този дух през 2379 година USS Ентърпрайз (NCC-1701-E) се съюзява с ромулански кораби, за да победи реманския претор Шинзон, който има намерения да унищожи Земята и Ромуланската звездна империя. Този успех вдъхва надежди, че ромуланците могат да се превърнат от традиционни врагове в приятели.

### Късна история

Към 26-ти век е възможно Клингонската империя и раси като Итенитите и Кзиндите да са се присъединили към **Федерацията**.

През 50-те години на същия век **Федерацията** изиграва решаваща роля за осуетяване нашествието на враг наречен Строителите на сфери. Този успех подтиква Строителите на сфери да се опитат да предотвратят самото създаване на **ОФП** през 22-ри век като манипулират Кзиндите да унищожат Земята.

В хода на тази времева линия към 31-ви век **Федерацията** е въвлечена в "Студената времева война" като в рамките й тя се опитва да предпазва историята си от времеви намеси, които биха я променили коренно.

## Местоположение и размер

**ОФП** е разположена в квадрантите Алфа и Бета на галактиката Млечен път. Към 70-те години на 24-ти век територията й се простира на 8000 светлинни години. Броят на пълноправните планети членки по това време е над 150, а на колониите, ползващи се с известна автономност, над 1000. Основните съседни на **Федерацията** сили са Клингонската империя, Ромуланската звездна империя, Кардасианския съюз и Ференгийския алианс. Други по-малки съседни сили са Ценкетите, Толианското събрание, Брийнската конфедерация и Кзиндите

## Държавно устройство

**Федерацията** е република притежаваща черти сходни с тези на представителната демокрация. Основните й държавни институции са разположени на Земята, която играе роля на де факто столица.

*Същността на политическото и държавно устройство на **Федерацията** не е ясна. Подялбата на компетенции между "федералното" правителство и правителствата на планетите членки също не е ясна, но от редица епизоди може да се направи извод, че **Федерацията** държи местните власти да упражняват суверенитет над вътрешните си работи. В съответствие с това световете са оставени да ръководят управлението си съобразно собствените си традиции и право, стига те да спазват общите изисквания за членуване във **Федерацията**, което е сходно с положението на страните-членки на Европейския съюз . Все пак в определени извънредни случаи федерационното право дава възможност на "федералното" правителство да се намесва в местното управление и обявява военно положение на територията на свят членуващ във **Федерацията**.*
### Изпълнителна власт

Изпълнителната власт е отговорна за воденето и управлението на ежедневните дела на правителствено ниво. Тя се оглавява от демократично избран президент, който служи едновременно като държавен глава и ръководител на правителството. Като такъв президентът играе водеща роля в определянето на външната политика, бюджетната политика и служи като върховен главнокомандващ на военните сили на Федерацията. Президентът има седалище в разположения на земния континент Европа град Париж.

#### Изпълнителни агенции

**Федерацията** поддържа редица изпълнителни агенции, които подпомагат политиката й. Сред тях са:

* Археологически съвет
* Астрономически комитет
* Бюро за земеделските работи
* Бюро за индустриализацията
* Бюро по планетарните договори
* Департамент за времеви разследвания
* Департамент по картографията
* Звезден флот
* Земна съобщителна компания
* Командване на тераформирането
* Научно бюро
* Научен съвет
* Федерационен морски патрул
* Федерационна новинарска мрежа
* Федерационна новинарска служба
* Централно бюро по пенология

В допълнение съществува и сенчестата агенция, известна като Отдел 31, чиито представители твърдят, че действат в името на **Федерацията**.

### Законодателна власт

Съветът на Федерацията е еднокамарното законодателно тяло на **Федерацията**. Той е съставен от представители на всеки свят-член и притежава властта да създава и променя федерационното законодателство. Съветът има голямо влияние над дейността Звездния флот като понякога издава операционни заповеди и служи като съд за специални военни процеси. Съветът участва и в определянето на външната политика на **Федерацията**.

Сградата, в която съвещава Съветът на Федерацията е разположена в земния град Сан Франциско.

### Съдебна власт

Съдебната власт отговаря за разрешаването на правните спорове. Изградена е от йерархично подредени съдилища, най-висш от които е Федерационния върховен съд.
Съдилищата понякога включват и гражданско участие под формата на жури. Федерационното голямо жури изслушва свидетелски показания част от криминални разследвания, а Федерационното специално жури съди военнопрестъпници. Паралелно с гражданските съдилища съществува и система от военни съдилища поддържана от Звездния флот.

### Федерационно право

Основните принципи на федерационното право се извличат от два важни документа:

* Хартата на Федерацията, която е документът подписан и ратифициран от първоначалните планети-членове на **Федерацията** при създаването й през 2161 година.

* Конституцията на Федерацията, която прокламира и изброява основните права на всяко разумно същество известни в своята цялост като "Гаранциите".

*Отношението между Конституцията и Хартата на **Федерацията** не е ясно, но и двете съдържат права на индивидите. Възможно е **Хартата** да определя условията за членство, а **Конституцията** да регламентира основните принципи, структурата на управление и гражданските права, върху които е изградена **ОФП**, и на които се подчиняват нейните членове.*
Други граждански права се извличат от:

* Федерационният съдебен кодекс, който съдържа разпоредби и насоки отнасящи се до правните въпроси.

* Общите заповеди и наредби на Звездния флот, които представляват редица указания и ръководни принципи предписващи необходимия етикет на поведение и политика при определени ситуации.

* Единният кодекс на федерационното правосъдие, които формулира законовата основа на процеса пред военния съд на Звездния флот.

### Изследователска дейност и отбрана

Службата, която **Федерацията** поддържа и натоварва с изследването на дълбокия космос и отбраната е Звездният флот. Неговата основна цел е разширяването на общите познанията за галактиката, науката и технологията. Наред с това флотът осъществява и важни дипломатически функции тъй като служещите в него често се сблъскват с нови култури и цивилизации, което ги натоварва с ролята на първи официални дипломатически представители на **Федерацията**. Освен това корабите на флота са често използвани за превозване на посланици по време на техните мисии.

### Икономика

ри основаването на **Федерацията**, през 22-ри век, капитализмът вече не е доминиращата икономическа ситема на Земята, а е заменен от Новата световна икономика. Според Том Парис по това време "парите поемат по пътя на динозаврите".

В рамките на новата икономическа система материалните нужди и парите не съществуват, хората не са обзети от стремежа за непрекъснато трупане на материално богатство, а гладът и всякакви лишения са елиминирани. Предизвикателството за всеки индивид и негова движеща сила са желанието да усъвършенства себе си и цялото човечество.

Макар и почти всички необходими стоки и услуги да се предоставят от **Федерацията** някои луксозни предмети могат да се придобият чрез федерационни кредити, а бизнес извършван от представители на чужди култури се допуска на федерационните космически станции.

**Федерацията** поддържа търговски отношения с други цивилизации чиито икономики са основани на парите като Ференгите.

### Членство

Членството във **Федерацията** е следствие от покана или удовлетворянето на молба на свят или цивилизация, който желае да се придъедини. Вторият случай е възможен единствено при изпълнението на редица критерии. На първо място правителството-кандидат подава молба до Съвета на Федерацията, с което изразява желанието си стане член. Това действие е последвано от продължително и подробно изследване на културата, която то представлява с цел да се установи дали тя в действителнот споделя основните принципи и ценности на **Федерацията**.

Други важни изисквания на които трябва да отговарят кандидатите са:

* трябва да притежава напреднало ниво на технология, под което се разбира сподобността да се пътува по-бързо от скоростта на светлината.

* правителството трябва да е достигнало стабилна обединеност на планетарно ниво и да уважава правата на индивида.

* упражняването на каквато и да е дискриминация да е забранено.

## Паралелна вселена

**Вижте: Империя на земляните**

**Империята на земляните**е фашистка организация, която се намира в паралелна вселена. Империята се управлява от император. Основите на империята са противоположни на основите на Федерацията(свобода, равенство, мир). Империята , под управлението на император Филипа Джорджиу, успява да победи Клингонската и Ромуланската империя.